ธปท.เผยยอดรูดปรื๊ดม.ค.ลดฮวบ
ธปท.เผยยอดสินเชื่อบัตรเครดิตเดือนม.ค.แนวโน้มไม่สดใสลดลงทุกประเภทบัตรถึง 2.78 หมื่นล้าน
20 มี.ค. 2555

ธปท.เผยยอดสินเชื่อบัตรเครดิตเดือนม.ค.แนวโน้มไม่สดใสลดลงทุกประเภทบัตรถึง 2.78 หมื่นล้าน
ธนาคารแห่งประเทศไทย(ธปท.) รายงานการให้บริการบัตรเครดิตของทั้งระบบ ในสิ้นเดือนม.ค.ปีนี้ พบว่า ปริมาณการใช้จ่ายผ่านบัตรเครดิตรวมทั้งระบบมีมูลค่า 1.01 แสนล้านบาท ลดลง 2.78 หมื่นล้านบาท หรือ 21.54% เมื่อเทียบกับเดือนก่อนหน้าที่ 1.29 แสนล้านบาท โดยพบว่าบัตรเครดิตที่ใช้จ่ายลดลงมากที่สุดคือบัตรที่ออกโดยธนาคารพาณิชย์ไทยลดลง 2.06 หมื่นล้านบาท ส่วนบัตรของบริษัทประกอบธุรกิจบัตรเครดิตที่มิใช่ธนาคารพาณิชย์(นันแบงก์)ลดลง 6,168 ล้านบาท และบัตรของสาขาธนาคารต่างประเทศลดลง 1,026 ล้านบาท 
ทั้งนี้หากพิจารณาในรายละเอียดประเภทการใช้จ่ายที่ลดลง พบว่า ปริมาณการใช้จ่ายในประเทศลดลงมากที่สุด 1.73 หมื่นล้านบาท หรือ 16.62% จากเดือนก่อนหน้าที่ 1.04 แสนล้านบาท ลดลงเหลือ 8.70 หมื่นล้านบาทในเดือนม.ค. ด้านการใช้จ่ายในต่างประเทศลดลงเล็กน้อย 93 ล้านบาท หรือ 1.95% จาก4,783 ล้านบาท เหลือ 4,690 ล้านบาท ส่วนการเบิกเงินสดล่วงหน้าผ่านบัตรลดลง 1.04 หมื่นล้านบาท หรือ 51.65% จาก 2.02 หมื่นล้านบาท เหลือ 9,748 ล้านบาท
ขณะที่จำนวนบัตรเครดิตทั้งระบบในเดือนม.ค.มีจำนวน 15.27 ล้านใบ ลดลง 5.92 หมื่นใบ หรือ0.39% เมื่อเทียบกับเดือนก่อนหน้าที่มี 15.33 ล้านใบ และในจำนวนบัตรทั้งหมด พบว่า บัตรของธนาคารพาณิชย์ไทยลดลงมากที่สุด 1.22 แสนใบ สวนทางกับบัตรของสาขาธนาคารพาณิชย์ต่างประเทศที่เพิ่มขึ้น 2.39 หมื่นใบ เช่นเดียวกับบัตรของนันแบงก์ก็เพิ่มขึ้น 3.89 หมื่นใบ โดยบัตรทั้งหมดนี้มียอดสินเชื่อคงค้างรวมทั้งสิ้น 2.19 แสนล้านบาท ลดลง 9,581 ล้านบาท หรือ 4.19% ซึ่งยอดคงค้างของบัตรธนาคารพาณิชย์ลดลงมากที่สุด 6,144 ล้านบาท บัตรของนันแบงก์ลดลง 2,555 ล้านบาท และบัตรของสาขาธนาคารต่างประเทศลดลง 883 ล้านบาท
อย่างไรก็ตาม ธุรกิจบัตรเครดิตทั้งระบบในเดือนม.ค.ปีนี้เมื่อเทียบกับระยะเดียวกันปีก่อน พบว่ายังขยายตัวได้ดี โดยจำนวนบัตรเครดิตเพิ่มขึ้น 1.06 ล้านใบ หรือ 7.47% ยอดสินเชื่อคงค้างเพิ่มขึ้น 1.43 หมื่นล้านบาท หรือ 7% ปริมาณการใช้จ่ายผ่านบัตรรวมทั้งระบบเพิ่มขึ้น 2,705 ล้านบาท หรือ 2.74% แบ่งเป็นการใช้จ่ายในประเทศเพิ่มขึ้น 1.20 หมื่นล้านบาท ใช้จ่ายในต่างประเทศเพิ่มขึ้น 957 ล้านบาท และเบิกถอนเงินสดล่วงหน้าผ่านบัตรเพิ่มขึ้น 1.03 หมื่นล้านบาท
นอกจากนี้ ธปท.ยังรายงานยอดการให้บริการสินเชื่อบุคคลในสถาบันการเงินในกำกับ ว่าในเดือนม.ค.ปีนี้มีจำนวนบัญชีสินเชื่อส่วนบุคคลท้งสิ้น 8.82 ล้านบัญชี ลดลง 9.47 หมื่นบัญชีหรือ 1.06% เมื่อเทียบกับเดือนก่อนหน้า และบัญชีทั้งหมดมียอดสินเชื่อคงค้างทั้งสิ้น 2.12 แสนล้านบาท ลดลง 1,500 ล้านบาท หรือ 0.70%  
ด้าน นางทองอุไร ลิ้มปิติ ผู้ช่วยผู้ว่าการ สายนโยบายสถาบันการเงิน ธปท. กล่าวว่า การลดลงของบัตรเครดิตดังกล่าว ไม่ได้ลดลงรุนแรงจนถึงขั้นน่าห่วง มีความเป็นไปได้ว่ายอดใช้จ่ายอาจลดลงที่ลดลง สวนทางกับฤดูการท่องเที่ยวและการบริโภคที่น่าจะสูงขึ้นกว่าปกตินั้น น่าจะมีสาเหตุมาจากปริมาณสินค้ามีไม่เพียงพอ เพราะภาคการผลิตยังไม่สามารถกลับมาผลิตสินค้าตอบสนองความต้องการประชาชนผู้ซื้อได้เต็มที่ หลังประสบปัญหาน้ำท่วมช่วงที่ผ่านมา รวมทั้งในการฟื้นฟูน้ำท่วมอาจจะมีการยืดระยะเวลาในการซ่อมบำรุงออกไป เนื่องจากติดปัญหารายละเอียดต่างๆ ทำให้การใช้จ่ายลดลงตามไปด้วยก็เป็นได้ อย่างไรก็ตาม ธปท.จะติดตามดูสาเหตุปัจจัยที่ทำให้ลดลงในช่วงนี้ต่อไป 
“เท่าที่ดูข้อมูลเบื้องต้นการลดลงยังไม่มีอะไรน่าห่วง เพราะไม่ได้ลดมากนัก ยังต้องติดตามดู ส่วนสินเชื่อบ้าน แม้ธปท.จะเคยออกกำหนดเกณฑ์อัตราส่วนเงินให้สินเชื่อต่อมูลค่าหลักประกัน(LTV) สำหรับบ้านเดี่ยว ทาวเฮ้าส์ ไปก่อนหน้านี้ และมีการผ่อนผันยังไม่บังคับใช้ไปจนถึงสิ้นปี 2556 นั้น ก็ไม่ได้ทำให้สินเชื่อชะลอหรือร้อนแรงแบบโอเวอร์ฮิต โดยสินชื่อเพื่อซื้อที่อยู่อาศัยโตในระดับที่ดี” นางทองอุไรกล่าว